En lungescanning af en 59-årig mand får en læge til et råbe op: - Folk skal tage det her alvorligt, siger han.

En video fra George Washington University viser, hvordan coronavirussen sætter sig og spreder sig på lungerne.

Videoen er en 3D-scanning af lungerne hos en 59-årig mand, der få dage før scanningen ikke udviste nogen symptomer. På scanningstidspunktet er patienten testet positiv for coronavirus, og lungerne fungerer ikke længere optimalt.

- Jeg vil have, at folk ser det her og forstår, hvad det (virussen, red.) kan gøre ved vores krop. Folk skal tage det her alvorligt, siger Keith Mortman, der er leder for thoraxkirurgisk afdeling på George Washington University Hospital, til CNN.

Manden er i kritisk tilstand

Som man kan se på videoen, fylder gule områder, der er det område med infektion, meget af de ellers raske lunger. Manden har forhøjet blodtryk, men ellers er han sund og rask.

- Det her er ikke en 70-80-årig diabetisk patient med nedsat immunforsvar. Udover forhøjet blodtryk, har han ingen sundhedsmæssige problemer. Det her er en person, der går og passer på sig selv, som har fået det. Hvis vi gentog scanningen nu, en uge senere, er der en risiko for, at infektionen og inflammationen er værre, siger Keith Mortman til CNN.

Den 59-årige mand er nu i kritisk tilstand og har brug for en respirator på den kraftigste indstilling for at trække vejret og en maskine, der hjælper med at ilte hans blod.

Forhindrer blodet i at ilte og giver ophobning af gas

De gule aftegninger på lungerne er under angreb fra coronavirussen, og er inflammerede eller inficerede. Det er kroppens måde at forsøge at kontrollere virussen.

Inflammationen forhindrer lungerne i at ilte blodet og at fjerne kuldioxid fra lungerne. Det er kroppens forsøg på at balancere ilt- og kuldioxid-niveauerne i lungerne, der får patienter til at opleve at gispe efter vejret.

Det giver hoste og stakhåndethed - altså de symptomer mange patienter, der er smittet med coronavirus, oplever.

Symptomer er immunforsvaret, der kæmper

Coronavirussen kommer ind i kroppen gennem næse, mund, svælg og luftveje.

Når virussen har overtaget en celle, begynder den at formere sig. Først når vores immunforsvar reagerer, mærker en smittet sygdomstegn.

Symptomerne er altså immunforsvaret, der sætter ind.